**О Д Г О В О Р**

на пратеничко прашање од пратеникот Марјанчо Николов поставено

меѓу две седници на Собранието на Република Македонија

на 3 февруари 2009 година

Согласно Законот за трансформација на Јавното претпријатие „Македонски Железници" Ц.О. - Скопје („Службен весник на Република Македонија" број 29 од 04.05.2005 година), основачкиот влог и уделите на Друштвото фабрика за шински возила „Колска" - Велес, ДООЕЛ - Велес, ги презема Владата на Република Македонија како државен капитал и ќе изврши приватизација на ова Друштво, согласно Законот за продажба на државен капитал.

Друштвото е основано на 07.02.2001 година, сопственост на Владата на Република Македонија. Основна дејност на Друштвото е производство на железнички и трамвајски локомотиви и возен парк, како и вршење на поправка и редовна ревизија на патнички и товарни вагони како и нивна реконструкција.

Во изминатите две години, 2007 и 2008 година, Друштвото ги има извршено следните работи за потребите на Македонски железници Транспорт АД - Скопје:

Ревизија на 300 товарни вагони и

6 патнички вагони

Вкупната вредност на реализација за извршената работа изнесува 124.318.834,00 денари.

Во текот на 2007 и 2008 години, Друштвото исплати 25 заостанати плати од минатите години заклучно со 2006 година, а за 2007 и 2008 година платите, сите придонеси кон државата и кон добавувачите се плаќаат редовно.

Исто така, стариот долг кон ЕВН Македонија АД за периодот до 2006 година целосно е исплатен, како и долгот кон Јавното претпријатие за водовод и Канализација „Дервен" - Велес.

Во тек е склучување на договори за работа со Македонски железници Транспорт АД - Скопје за 2009 година. Во 2009 година Друштвото планира да реконструира 30 патнички вагони, еден дизел моторен воз и од 200 - 250 товарни вагони за ревизија.